**Analyserende artikel i retorik:** Dronningens nytårstale anno 2018

Traditionen tro indledes det nye år i Danmark med to offentlige nytårstaler, hvoraf den ene holdes af regenten, Dronning Magrethe 2, på d. 31. december, og den anden holdes af den siddende statsminister d. 1. januar. Begge taler er meget fremtrædende i medierne, og en stor del af den danske befolkning følger med i TV, når Dronningens nytårstale sendes direkte nytårsaften.

Dronningens nytårstale tilhører nærmere bestemt talegenren ’lejlighedstale’, da den markerer overgangen fra ét år til et andet ved at sætte fokus på begivenheder i det forgangne år og gøre sig forhåbninger om det nye år. Desuden er netop nytårstaler også karakteristiske ved at have en påvirkende effekt på modtageren, idet talegenren forsøger at videreføre et bestemt værdisæt til den danske befolkning som helhed. Dette kommer bl.a. til udtryk i Dronningens nytårstale fra 2018, hvor Dronning Magrethe italesætter begrebet ’ansvar’ blandt den yngre generation og sætter det i forbindelse til samtidens hurtigt udviklende digitalisering og den altid omtalte klimakrise.

Under nytårstalen fanger Dronning Magrethe sit publikum ved at udvise stor bevidsthed om talens komposition, da denne gør sig vigtig, når man skal ramme hele den danske befolkning som helhed, hvilket er en meget bred målgruppe. Dette gør hun gennem direkte henvendelser til specifikke befolkningsgrupper - herunder både de unge (s. 2, l. 1), grønlænderne (s. 3, l. 14), færingerne (s. 3, l. 23), det danske mindretal i Sydslesvig (s. 3, l. 24) samt alle dem, der arbejder nytårsaften og derved sikrer, samfundet forbliver trygt og sikkert (s. 4, l. 15). På den måde formår Dronning Magrethe at indfange en langt mere alsidig del af den danske befolkning og gøre talen mere personlig ved at målrette talen til det enkelte individ, hvis interesse dermed fastholdes.

Kompositionsmæssigt gør talen sig også bemærkelsesværdig ved at indeholde mange flydende overgange, der oftest understøttes af retoriske spørgsmål som f.eks. i den indledende del af talen, hvor hun spørger: *”Bliver fremgang også omsat til fremskridt?* (s. 1, l. 11). Det retoriske spørgsmål åbner op for refleksioner, fungerer som bindeled i overgangene mellem talens dele og leder talen henimod et budskab, så Dronning Magrethe på den måde styrer talen i en bestemt retning mod et budskab.

Talen bærer i høj grad præg af at været velskrevet, idet den er velovervejet i sin brug af sproglige virkemidler i form af appelformer, argumentation, ordvalg og billedsprog. De sproglige billeder forekommer allerede på første side, hvor hun siger: *”Sådan noget ryger ud i ”cyber-space” og spreder sig som fluesværme.”* (s. 1, l. 27). Her sammenligner Dronning Magrethe deling af filer og billeder online med en fluesværm, der er noget negativt konnoteret, ved at anvende konjunktionen ”som”. Sprogligt højner det forståelsen hos modtageren, eftersom realplanet bindes sammen med billedplanet, og teksten herved bliver nemmere at forholde sig til og mere interessant gennem billedliggørelse. Igen på side to gøres der brug af billedsprog i form af en metafor, idet der står: *”Vores fælles styrke næres ved, at vi har respekt for vore medmennesker og viser tillid til hinanden [..]Det er selve vort samfunds rødder. Hvis rødderne er syge, kan træet ikke stå, og det vil tage mange år for et nyt træ at vokse sig stærkt.”* Træet, der ”næres” af menneskelig respekt og tillid, bliver et sprogligt billede på det danske samfund, og underbygger vigtigheden af fællesskabet i et samfund. Dronningens argumentation styrkes, og noget så dybt fundamentalt som fællesskab gøres mere håndgribeligt og letforståeligt på trods af, at begrebet i sig selv er ekstremt abstrakt og mangefacetteret. Det sproglige billede videreføres på de næste linjer, hvilket gør det til en udvidet metafor, idet billedsproget forstærkes yderligere: *Hvis rødderne er syge, kan træet ikke stå, og det vil tage mange år for et nyt træ at vokse sig stærkt.”*. Det er den videre brug af formuleringer som ”rødderne er syge”, ”kan træet ikke stå” og ”vokse sig stærk”, der tydeliggør det karakteristiske ved en udvidet metafor og dermed øger sprogets indvirkning på modtageren og pointerer essensen, af det Dronningen ønsker at udtrykke

Hele nytårstalens argumentation fremmes ved en fremtrædende anvendelse af retoriske virkemidler; herunder både allitterationer, assonanser, triader, anaforer, antiteser og styrkemarkører. Antiteser er en af de mest gennemgående virkemidler, som bl.a. udtrykkes gennem udtalelser såsom *”mere overfladisk, mindre nærværende.”* (s. 1, l. 29), *”Livet bringer os både sorger og glæder.”* (s. 4, l. 32) og da Dronning Magrethe italesætter de nyere sager, som har fundet sted inden for pengesvindel blandt de højere instanser i samfundet: *”Man skal kende forskel på dit og mit, på rigtig og forkert.”* (s. 2, l. 27)Ved at skabe modsætningspar og stille dem op over for hinanden, styrkes regentens pointe. Endvidere benyttes også en del triader - f.eks. ifm. klimaet: *”Vind, sol og biomasse giver os renere energi”* (s. 2, l. 30). Og ligesom brugen af allitteration (s. 3, l. 8) og assonans (s. 2, ll. 26-27), gør triaderne, at sproget bliver levende og får en mere fremstående rolle.

Andre retoriske virkemidler såsom gentagelser i form af anaforen: *”Vores land bliver rigere. Men bliver vores liv rigere?”* (s. 1, l. 12) og styrkemarkørerne: *”Med betroede positioner følger et særligt ansvar […]”*, hvor ordene ”betroede” og ”særligt” hovedsageligt er i fokus, har til opgave at betone og fremkalde en speciel betydning hos modtageren.

Den udprægede anvendelse af retoriske kneb bevirker, at effekten på modtageren øges og får talens argumentation til at fremstå langt mere gennemarbejdet og stærk. De retoriske virkemidler har derfor en stor indvirkning på modtagergruppens oplevelse af talens troværdighed samt modtagerens billede på afsenderen, der i dette tilfælde er Dronning Magrethe.

Patos og etos er de to mest benyttede appelformer i talen. Et eksempel, der netop understøtter dette udsagn, forekommer allerede på de sidste linjer af side 1: *”[…]vi glemmer at respektere hinanden og passe på hinanden. Det præger også vore børn.”.* Dronningen påtager sig altså en rolle som forbillede for mødre og generelt forældre. Dette gør hun ved at anvende et erfaringsargument til at højne sin etos, da hun fremhæver sin egen erfaring som mor. Samtidig opstår der en snert af moralisering, der forstærkes af den patos, som omtalen af børn bibringer.

Dronningens nytårstale fremhæver undervejs flere befolkningsgrupper i det danske samfund, men henvender sig særligt til den danske befolkning som helhed. Dette tydeliggøres gennem et ”os”, der er yderst fremtrædende i sidste del af talen, hvor Dronning Magrethes vigtigste pointer opsummeres: *”Lad os møde det nye år med eftertanke og med omtanke. Lad os bære erfaringerne - gode som mindre gode - med os ind idet nye år og tage fat på året med håb - og fortrøstning.”* (s. 4, l. 32-34). Her er det tydeligt, at der lægges vægt på det fælleskabsorienterede samfund og en kollektiv bevidsthed omkring ansvar, men også bekymringer om f.eks. klimakrisen iblandt danskerne. Derudover underbygges samhørigheden mellem regenten og den almindelige dansker, idet Dronning Magrethe løfter sig ud over en pluralis majestatis og møder den almindelige danske borger i øjenhøjde ved brugen af et fællesskabsopbyggende ”os”.

Modtageren er altså ikke kun de mennesker, der er opvokset og bor i Danmark, men altså alle dem, der føler et tilhørsforhold til Det Danske Rigsfælleskab, såvel uden for, som inde for Danmarks grænser.

Formålet med nytårstalen som genre er at kunne gøre sig forståelsesskabende for hele den brede danske befolkningsgruppe. Derfor er det essentielt, at sproget er letforståeligt, så talens hovedbudskab skinner klart igennem. Vigtigst af alt skal nytårstalen kunne italesætte alvorlige hændelser og ulykker i løbet af det forgangne år og derigennem kunne tage afstand til skadelige værdier for samfundet. Nytårstalen skal altså være i stand til at fremhæve lighederne og det fælleskabsskabende i en befolkningsgruppe for at opnå en følelse af samhørighed hos modtagerne.

Afslutningsvis er det også af stor betydning, at afsenderen, i dette tilfælde taleren, formår at opretholde en veltilpasset underholdningsværdi under talen og er veltalende og tydelig i sit sprog, så så stor en målgruppe som muligt overbevises af afsenderens budskab.